SENA ควัก 403.04 ลบ.เข้าถือหุ้น “พราว วานิจ” 55% หวังต่อยอดพัฒนาแนวราบในต่างจังหวัด
SENA ควัก 403.04 ลบ.เข้าถือหุ้น "พราว วานิจ" 55% หวังต่อยอดพัฒนาโครงการแนวราบในต่างจังหวัด
30 พ.ย. 2561

บริษัท เสนา ดีเวลล้อปเม้นท์ จำกัด (มหาชน) หรือ SENA เปิดเผยว่า ที่ประชุมคณะกรรมการบริษัทเมื่อวันที่ 30 พ.ย. มีมติอนุมัติให้บริษัทเข้าลงทุนใน บริษัท พราว วานิจ สัดส่วน 55.55% ของหุ้นที่ออกและชำระแล้วของพราว วานิจ ภายหลังการเพิ่มทุน โดยมีมูลค่าเงินลงทุนรวม 403,041,000 บาท โดยมีวัตถุประสงค์เพื่อขยายการลงทุนในธุรกิจพัฒนาอสังหาริมทรัพย์ของบริษัท รวมทั้งเพื่อต่อยอดและสนับสนุนโครงการพัฒนาอสังหาริมทรัพย์แนวราบในต่างจังหวัด
ทั้งนี้ บริษัทจะเข้าซื้อหุ้นสามัญเดิมของ พราว วานิจ จำนวน 150,000 หุ้น มูลค่าที่ตราไว้หุ้นละ 1,000 บาท คิดเป็นสัดส่วน 35.71% จำนวนหุ้นที่ออกและชำระแล้วของพราว วานิจ ในราคาหุ้นละ 1,486.94 บาท คิดเป็นมูลค่า 223,041,000 บาท
ขณะที่จากนั้น พราว วานิจ จะเพิ่มทุนจดทะเบียน 180,000,000 บาท เป็น 600,000,000 บาท โดยออกหุ้นสามัญเพิ่มทุน 180,000,000 หุ้น มูลค่าที่ตราไว้หุ้นละ 1,000 บาท เสนอขายหุ้นละ 1,000 บาท คิดเป็นมูลค่ารม 180,000,000 บาท เพื่อใช้เป็นเงินทุนในโครงการพัฒนาอสังหาริมทรัพย์ ซึ่ง SENA จะเข้าซื้อหุ้นเพิ่มทุนดังกล่าวทั้งจำนวน เพื่อทำให้บริษัทมีสัดส่วนการถือหุ้นข้างมากและมีอำนาจควบคุมการบริหารงาน โดยภายหลังรายการดังกลาวจะทำให้ SENA เข้าถือหุ้นในพราว วานิจ เพิ่มเป็น 55.00%
อนึ่ง พราว วานิจ เป็นผู้พัฒนาอสังหาริมทรัพย์ ปัจจุบันมีโครงการพัฒนาอสังหาริมทรัพย์เพื่อขายประเภทบ้านเดี่ยวและทาวน์เฮ้าส์ที่อยู่ระหว่างการพัฒนา 4 โครงการ ได้แก่ 1. โครงการเดอะลิฟวิ่ง นารายา 2 อ.เมืองลพบุรี จ.ลพบุรี 2. โครงการบ้านบูรพา อ.บ่อวิน จ.ชลบุรี 3. โครงการพราวทาวน์ อ.บ่อวิน จ.ชลบุรี และ 4. โครงการพราวฮิลล์ อ.ปากช่อง จ.นครราชสีมา (จัดสรรที่ดินเปล่า)